เงินหยวน/ดอลล์ร่วงแตะระดับต่ำสุดในรอบ 4 ปี
อัตราค่ากลางสกุลเงินหยวนของจีนได้อ่อนค่าลงแตะระดับต่ำสุดนับตั้งแต่เดือนก.ค.2554 เมื่อเทียบดอลลาร์สหรัฐในวันนี้ โดยปรับตัวลง 1.37% แตะ 6.4495 หยวนต่อดอลลาร์
14 ธ.ค. 2558

ผู้สื่อข่าวรายงานว่า อัตราค่ากลางสกุลเงินหยวนของจีนได้อ่อนค่าลงแตะระดับต่ำสุดนับตั้งแต่เดือนก.ค.2554 เมื่อเทียบดอลลาร์สหรัฐในวันนี้ โดยปรับตัวลง 1.37% แตะ 6.4495 หยวนต่อดอลลาร์
การปรับตัวลงดังกล่าวมีขึ้น หลังจากเมื่อวันศุกร์ที่ผ่านมา ธนาคารกลางจีนได้ส่งสัญญาณเปลี่ยนแปลงมาตรการในการบริหารจัดการค่าเงินหยวน โดยจะทำการผ่อนคลายการผูกติดค่าเงินหยวนกับดอลลาร์ เพื่อหันไปอ้างอิงกับตะกร้าเงินที่ประกอบด้วยสกุลเงินของประเทศคู่ค้า
รายงานเกี่ยวกับเงินหยวนของ CICC Macro ที่เปิดเผยในวันนี้ ระบุว่า “China Foreign Exchange Trading System (CFETS) ซึ่งดำเนินงานโดยธนาคารกลางจีน ได้เปิดตัวดัชนีถ่วงน้ำหนักสัดส่วนการค้าสำหรับเงินหยวนเมื่อวันศุกร์ที่ผ่านมา โดยตะกร้าสกุลเงินดังกล่าวจะรวมถึง 13 สกุลเงินที่จดทะเบียนกับ CFETS ซึ่งมีการคำนวณตามสัดส่วนการค้าของจีนกับประเทศต่างๆ”
ธนาคารกลางจีนระบุว่า ตลาดควรมองถึงความแข็งแกร่งของเงินหยวนเมื่อเทียบกับตะกร้าสกุลเงิน มากกว่าที่จะอ้างอิงเทียบกับเพียงแค่ดอลลาร์สหรัฐ
บรรดานักวิเคราะห์จาก CICC กล่าวว่า “ธนาคารกลางจีนอาจมีวัตถุประสงค์ที่จะทำให้เงินหยวนมีเสถียรภาพโดยรวมเมื่อเทียบกับตะกร้าสกุลเงินดัวกล่าว ขณะที่ให้เงินหยวนมีศักยภาพในการยืดหยุ่นมากขึ้นเมื่อเทียบกับดอลลาร์สหรัฐ” โดยระบุเพิ่มเติมว่า อัตราแลกเปลี่ยนสกุลเงินหยวนเทียบดอลลาร์สหรัฐจะยังคงเป็นดัชนีชี้วัดที่เป็นที่จับตามากมี่สุด
ทั้งนี้ ธนาคารกลางจีนระบุในเว็บไซต์ว่า ทางธนาคารกลางมองว่ามีเหตุผลมากกว่าในการวัดอัตราแลกเปลี่ยนของหยวนเทียบกับตะกร้าเงิน มากกว่าที่จะเทียบกับดอลลาร์เพียงสกุลเดียว
 
 